CELEX: 32021R2027
Language: et
Date: 2021-09-13 00:00:00
Title: Komisjoni delegeeritud määrus (EL) 2021/2027, 13. september 2021, millega muudetakse delegeeritud määrust (EL) 2020/884 seoses erandite tegemisega delegeeritud määrusest (EL) 2016/1149, et lahendada COVID-19 pandeemia põhjustatud kriisi veinisektoris, ning muudetakse delegeeritud määrust (EL) 2016/1149

22.11.2021   
               
               
                  ET
               
               
                  Euroopa Liidu Teataja
               
               
                  L 415/4
               
            
         KOMISJONI DELEGEERITUD MÄÄRUS (EL) 2021/2027,
         13. september 2021,
         millega muudetakse delegeeritud määrust (EL) 2020/884 seoses erandite tegemisega delegeeritud määrusest (EL) 2016/1149, et lahendada COVID-19 pandeemia põhjustatud kriisi veinisektoris, ning muudetakse delegeeritud määrust (EL) 2016/1149
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (1) eriti selle artikli 62 lõiget 1 ja artikli 64 lõiget 6,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (2) eriti selle artikli 53 punkte b ja h,
         ning arvestades järgmist:
         
                     (1)
                  
                  
                     Et leevendada ettevõtjate olukorda ja aidata neil COVID-19 pandeemia mõjuga toime tulla, on komisjoni delegeeritud määrusega (EL) 2020/884 (3) kehtestatud mitu ajutist erandit kehtivatest eeskirjadest, sealhulgas komisjoni delegeeritud määrusega (EL) 2016/1149 (4) veinisektori suhtes kehtestatud eeskirjadest. Vaatamata nende meetmete kasulikkusele ei ole suudetud veiniturul pakkumise ja nõudluse tasakaalu taastada.
                  
               
                     (2)
                  
                  
                     COVID-19 pandeemiast tingitud probleemid ei ole lahenenud. Mõnes liidu piirkonnas ja mujal maailmas ei ole vaktsineerimiskampaaniad olnud piisavad ning enamikus riikides kohaldatakse praegugi liikumispiiranguid ja sotsiaalse distantseerumise meetmeid. Need meetmed hõlmavad jätkuvalt reisimise, koosviibimistel ning era- ja avalikel üritustel osalevate inimeste arvu ning väljaspool kodu einestamise suhtes kehtivaid piiranguid. Nende piirangute tõttu on veini tarbimine liidus veelgi vähenenud, veini laovarud on suurenenud ning veiniturg on üldiselt häiritud. Mõnes liikmesriigis on kolmandik veinitarbimisest seotud turismiga. Seetõttu on veini tarbimine jätkuvalt vähenenud ja veini laovarud on endiselt suured. Pandeemia mõju, millele on lisandunud Ameerika Ühendriikide kehtestatud veinitariifid ja 2021. aasta aprilli külmaperiood, on avaldanud liidu veinitootjate sissetulekutele väga negatiivset mõju. Arvatakse, et kõigi nende tegurite koosmõjul on liidu veinisektori käive vähenenud keskmiselt 15–20 %, kusjuures osa ettevõtjaid on teada andnud 40 %sest käibe vähenemisest.
                  
               
                     (3)
                  
                  
                     Kuna kriisi kestus ei ole teada ja viiruse kiire muteerumise tõttu on seda raske ennustada, süvenevad liidu veinituru niigi tõsised häired veelgi. See tähendab, et sektori taastumine võtab kauem aega, kui 2021. aasta alguses võidi ette näha. Seega on asjakohane jätkata liidu veinisektorile ajutise ja erakorralise toetuse pakkumist, et vältida järjest uutest pankrottidest teatamist.
                  
               
                     (4)
                  
                  
                     Kuna COVID-19 pandeemia ja selle mõju veiniturule jätkub arvatavasti ka pärast 2021. aasta lõppu ja seega märkimisväärsel osal 2022. eelarveaastast, peetakse vajalikuks pikendada delegeeritud määruse (EL) 2020/884 artikli 2 lõigetes 1, 3, 4 ja 6 sätestatud meetmete kohaldamist 2022. eelarveaasta lõpuni.
                  
               
                     (5)
                  
                  
                     Delegeeritud määruse (EL) 2016/1149 artikli 25 lõikes 1 on ette nähtud, et määruse (EL) nr 1308/2013 artiklis 48 osutatud ühisfondide loomise toetust tuleb anda nii, et tootja poolt ühisfondi tehtud sissemakseks antud toetus piirduks ühisfondi esimesel, teisel ja kolmandal tegevusaastal vastavalt 10 %, 8 % ja 4 %ga. Praegused kogemused on aga näidanud, et sellised toetusmäärad ei innusta liikmesriike asjaomast meedet veinisektori toetuskavadesse lisama ning et ettevõtjatel puudub huvi sellise toetuse taotlemiseks. Arvestades, et ühisfondid on oluline vahend riskide haldamisel, sealhulgas ebasoodsate ilmastikutingimustega seotud riskide, nagu 2021. aasta aprilli hiline ja erakordselt pikk ja raske külmaperiood, ning COVID-19 pandeemiast tingitud turuhäiretega seotud riskide haldamisel, on asjakohane kahekordistada delegeeritud määruse (EL) 2016/1149 artikli 25 lõikes 1 sätestatud toetuse määrasid, et suurendada veinisektori ettevõtjatele ühisfondide loomiseks ettenähtud stiimulit ning anda neile vahend ja toetus, millega nad saavad end kaitsta tulevaste riskide eest.
                  
               
                     (6)
                  
                  
                     Samuti on asjakohane, et suurema määraga stiimul hõlmaks rohkem kui üht turustusaastat, sest kogemused on näidanud, et ühisfondide loomiseks pakutavat toetust on varasemalt väga vähe kasutatud. Seega on oluline, et oleks piisavalt aega, et teavitada liikmesriike ja veinisektori ettevõtjaid ning julgustada neid seda toetuse erakordselt kõrget määra kasutama. Lisaks võib ühisfondide loomine kesta kauem kui aasta. Seega peaks suurem toetus hõlmama vähemalt kahte aastat. Seetõttu tuleb suurendada liidu rahalist panust ühisfondide loomiseks antava toetuse puhul kuni 2019.–2023. aasta programmitöö perioodi lõpuni.
                  
               
                     (7)
                  
                  
                     Delegeeritud määruseid (EL) 2020/884 ja (EL) 2016/1149 tuleks seetõttu vastavalt muuta.
                  
               
                     (8)
                  
                  
                     Et tagada sujuv üleminek 2021. eelarveaastalt 2022. eelarveaastale, peaks käesolev määrus jõustuma kolmandal päeval pärast Euroopa Liidu Teatajas avaldamist ja seda tuleks kohaldada alates 16. oktoobrist 2021,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määruse (EL) 2020/884 muudatused
            Delegeeritud määruse (EL) 2020/884 artiklit 2 muudetakse järgmiselt.
            
                        1)
                     
                     
                        Lõige 1 asendatakse järgmisega:
                        
                           „1.   Erandina delegeeritud määruse (EL) 2016/1149 artiklist 22 võib 2020., 2021. ja 2022. aastal samal maatükil teha toorelt koristamist kahel või rohkemal järjestikusel aastal.“;
                        
                     
                  
                        2)
                     
                     
                        lõigetes 3, 4 ja 6 asendatakse kuupäev „15. oktoobril 2021“ kuupäevaga „15. oktoobril 2022“.
                     
                  
         
            Artikkel 2
            Delegeeritud määruse (EL) 2016/1149 muutmine
            Delegeeritud määruse (EL) 2016/1149 artikli 25 lõige 1 asendatakse järgmisega:
            
               
                  „1.   Kui määruse (EL) nr 1308/2013 artiklis 48 osutatud toetust kasutatakse ühisfondide loomise halduskulude katmiseks, peab tootja poolt ühisfondi tehtud sissemakseks antud toetus piirduma esimesel, teisel ja kolmandal tegevusaastal vastavalt järgmiste määradega: 20 %, 16 % ja 8 %“.
               
            
         
         
            Artikkel 3
            Jõustumine ja kohaldamine
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Seda kohaldatakse alates 16. oktoobrist 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. september 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 20.12.2013, lk 549.
         
            (2)  ELT L 347, 20.12.2013, lk 671.
         
            (3)  Komisjoni 4. mai 2020. aasta delegeeritud määrus (EL) 2020/884, millega tehakse COVID-19 pandeemia tõttu 2020. aasta kohta erand delegeeritud määrusest (EL) 2017/891 puu- ja köögiviljasektori osas ning delegeeritud määrusest (EL) 2016/1149 veinisektori osas (ELT L 205, 29.6.2020, lk 1).
         
            (4)  Komisjoni 15. aprilli 2016. aasta delegeeritud määrus (EL) 2016/1149, millega täiendatakse Euroopa Parlamendi ja nõukogu määrust (EL) nr 1308/2013 veinisektori riiklike toetusprogrammide osas ja muudetakse komisjoni määrust (EÜ) nr 555/2008 (ELT L 190, 15.7.2016, lk 1).